Član 8. Na površinama na kojima je utvrđen režim zaštite III stepena sprovodi se proaktivna zaštita radi očuvanja integriteta lesnog odseka, restauracije, održanja i unapređenja prirodnih ekosistema i predela, očuvanja ekološke celovitosti i održivog korišćenja prirodnih resursa. Radovi i aktivnosti ograničavaju se na:

- 1) rekonstrukciju i održavanje objekata elektroenergetske, telekomunikacione, hidro - tehničke, saobraćajne i komunalne infrastrukture, kao i izgradnju objekata, uređenje prostora i druge radove za potrebe očuvanja, unapređenja i prikazivanja prirodnih i kulturnih vrednosti, prihvat i odmor posetilaca i rekultivacije degradiranih površina, posebno na lokalitetima Feudvar, Kalvarija i stara ciglana- strelište;
- 2) gazdovanje zasadima euroameričkih topola na ekološki i ekonomski prihvatljiv način i formiranje novih šumskih zasada na šumskom zemljištu autohtonim vrsta drveća;
- 3) održivo gazdovanje populacijama i staništima autohtonih vrsta divljači, u skladu sa zakonom;
- 4) obradu postojećih njiva i korišćenje i održavanje livada i pašnjaka kao travnih staništa, a zabranjuje se preoravanje i pošumljavanje travnih površina, oranje zemljišta na ivici lesnog platoa i završnih delova surduka i uklanjanje travnog pokrivača i humusnog sloja, osim na malim površinama za potrebe dozvoljenih radova na izgradnji i rekonstrukciji objekata i uređenju prostora;
- 5) uređenje mesta i postavljanje opreme za privremeno odlaganje i sakupljanje komunalnog, poljoprivrednog i šumskog otpada;
- 6) unapređenje turističke ponude i razvoj i promociju održivog turizma.

Dozvoljeni su radovi i aktivnosti iz člana 6. stav 2. i radovi i aktivnosti iz člana 7. stav 2. tač. 1), 4), 5), 6), 9) i 10) ove uredbe.

Član 9. Specijalni rezervat prirode 'Titelski breg' poverava se na upravljanje Javnom preduzeću 'Titelski breg', Titel (u daljem tekstu: Upravljač). Upravljač je ovlašćen i dužan naročito da: organizuje čuvarsku službu, čuva i održava zaštićeno područje, obeležava zaštićeno područje i područje zaštitne zone, donosi plan upravljanja, godišnji program upravljanja, izveštaje o njihovom sprovođenju i pravilnik o unutrašnjem redu i čuvarskoj službi, obaveštava korisnike zaštićenog područja i zaštitne zone o mogućnostima za obavljanje radova i aktivnosti, učestvuje u postupku utvrđivanja naknade za uskraćivanje ili ograničavanje prava korišćenja, izdaje saglasnosti i odobrenja, prati stanje, vodi evidencije i izveštava o prirodnim vrednostima, nepokretnostima i ljudskim aktivnostima zaštićenog područja i zaštitne zone, utvrđuje i naplaćuje naknade za korišćenje zaštićenog područja, podstiče izradu i/ili izrađuje i realizuje programe i projekte uređenja i prezentacije zaštićenog područja, istraživačkog i obrazovnog rada i održivog razvoja turizma. Upravljač je dužan da u roku od 60 dana od dana stupanja na snagu ove uredbe izvrši upis delatnosti upravljanja zaštićenim područjem, u skladu sa propisima koji uređuju klasifikaciju delatnosti i registraciju privrednih subjekata.

Član 10. Očuvanje, unapređenje, održivo korišćenje i prikazivanje prirodnih i drugih vrednosti područja Specijalnog rezervata prirode 'Titelski breg' sprovodi se prema planu upravljanja koji donosi Upravljač za period od deset godina (u daljem tekstu: Plan upravljanja), sa sadržinom i na način propisan zakonom kojim se uređuje zaštita prirode. Plan upravljanja sadrži i smernice za očuvanje povoljnog stanja zaštitne zone, kao i preventivne mere protivpožarne zaštite u skladu sa zakonom kojim se uređuje zaštita od požara. Plan upravljanja Upravljač će dostaviti na saglasnost ministarstvu nadležnom za poslove zaštite životne sredine (u daljem tekstu: Ministarstvo) najkasnije u roku od 6 meseci od dana stupanja na snagu ove uredbe.

4